送吳甥歸秣陵
作者：周紫芝
朝代：宋

paragraphs: 人生良苦不自知，三折肱乃成良醫。
老夫年少不知此，請爲甥也今言之。
平時頗喜詩有味，晚乃竟坐寒無衣。
人言詩成本無用，小技止可持自怡。
一聞斯言寢不寐，盡欲棄去無孑遺。
人皆見之唾不顧，汝乃掇拾歸何爲。
前年行都子訪我，值我偶得南州麾。
汝之老母我伯姊，何爲棄養行相隨。
極知饑寒子良苦，况乃窀穸歸無期。
翁今兒孫漸滿屋，子六八女肩相差。
歸嚢羞澁止有此，世事乃爾真成癡。
渭陽老將如病驥，肉瘦到骨那能肥。
枯萁成豆不足較，甥也幸有驊騮姿。
丈夫豈合長貧賤，慎勿瑣細含酸悲。
天寒霜勁路如掌，矯首一望秋風嘶。